b'\n_START_ARTICLE_\nH\xc3\xb6fner\n_START_SECTION_\nVirksomhedens historie\n_START_PARAGRAPH_\nVirksomheden H\xc3\xb6fner blev grundlagt i 1887 af instrumentmageren Karl H\xc3\xb6fner i byen Sch\xc3\xb6nbach i B\xc3\xb6hmen i \xc3\x98strig-Ungarn. Omr\xc3\xa5det var p\xc3\xa5 dav\xc3\xa6rende tidspunkt overvejende befolket af etniske tyskere (sudetertyskere). H\xc3\xb6fner blev hurtigt den st\xc3\xb8rste producent af strengeinstrumenter i B\xc3\xb6hmen og senere i Tjekkoslovakiet. S\xc3\xb8nnerne Josef og Walter blev en del af familievirksomheden i 1920 og begyndte at udbrede m\xc3\xa6rket internationalt. Firmaet blev under 2. verdenskrig involveret i produktion af tr\xc3\xa6kasser og s\xc3\xa5ler for st\xc3\xb8vler til den tyske h\xc3\xa6r.  Efter afslutningen af 2. verdenskrig, blev tyskerne fordrevet fra Sudeterlandet, og H\xc3\xb6fner var tvunget til at flytte virksomheden til Vesttyskland._NEWLINE_Virksomheden blev i 1948 flyttet til en tidligere arbejdslejr ved M\xc3\xb6hrendorf, men flyttede kort efter til nye faciliteter i Bubenreuth. Den nye H\xc3\xb6fner-fabrik \xc3\xa5bnede i 1950 og blev udvidet tre gange mellem 1953 og 1960. Karl H\xc3\xb6fner d\xc3\xb8de i Bubenreuth i 1955. I 1964 \xc3\xa5bnede H\xc3\xb6fner en ny fabrik til udsk\xc3\xa6ring af tr\xc3\xa6 til instrumenterne i Hagenau ca. 5\xc2\xa0km fra Bubenreuth. Fabrikken blev udvidet to gange i l\xc3\xb8bet af 1970\'erne._NEWLINE_Walter H\xc3\xb6fners datter, Gerhilde, begyndte at arbejde i familievirksomheden i midten af 1950\'erne og blev en aktiv del i ledelsen. Hendes \xc3\xa6gtef\xc3\xa6lle Christian Benker blev en del af virksomheden i 1963 og parret blev den drivende kraft i virksomheden efter Josef og Walter H\xc3\xb6fner trak sig tilbage i 1970\'erne.\n_START_SECTION_\n\xc3\x86ndring i ejerskab\n_START_PARAGRAPH_\nH\xc3\xb6fner blev i 1994 opk\xc3\xb8bt af den britiske musikforlags- og musikinstrumentfremstillingsvirksomhed Boosey & Hawkes. Opk\xc3\xb8bet gav mulighed for at modernisere H\xc3\xb6fners produktionsapparat og H\xc3\xb6fner flyttede i 1997 fra Bubenreuth til Hagenau._NEWLINE_Boosey & Hawkes l\xc3\xb8b imildertid ind i \xc3\xb8konomiske vanskeligheder og i 2003 m\xc3\xa5tte de fras\xc3\xa6lge musikinstrumentdivisionen til The Music Group, der videref\xc3\xb8rte musikinstrumentvirksomheden._NEWLINE_H\xc3\xb6fner var en del af dette konglomerat indtil december 2004, hvor The Music Group udskilte H\xc3\xb6fner til H\xc3\xb6fners mange\xc3\xa5rige direkt\xc3\xb8r Klaus Sch\xc3\xb6ller og Sch\xc3\xb6llers \xc3\xa6gtef\xc3\xa6lle og finansdirekt\xc3\xb8r i H\xc3\xb6fner Ulrike Schrimpff samt en r\xc3\xa6kke finansielle partnere. Klaus Sch\xc3\xb6ller og Ulrike Schrimpff er fortsat ejere af virksomheden i dag.\n_START_SECTION_\nBeatles\n_START_PARAGRAPH_\nDe to guitarister i The Beatles, George Harrison og John Lennon brugte H\xc3\xb6fners elektiske guitarer. Harrison spillede p\xc3\xa5 en President og en Club 40 i begyndelse af The Beatles\' karriere. John Lennons f\xc3\xb8rste elektriske guitar var en Club 40, som han havde k\xc3\xb8bt i 1959. Han k\xc3\xb8bte \xc3\xa5ret efter en Rickenbacker "Capri" og l\xc3\xa5nte Club 40\'eren til Paul McCartney. Den originale bassist i Beatles Stuart Sutcliffe spillede p\xc3\xa5 en H\xc3\xb6fner 500/5 (President) bas.\n_START_SECTION_\nPaul McCartney\n_START_PARAGRAPH_\nDen mest profilerede bruger af H\xc3\xb6fners produkter er ex-beatlen Paul McCartney, der igennem sin lange karriere prim\xc3\xa6rt har spillet bas p\xc3\xa5 en H\xc3\xb6fner 500/1. 500/1\xe2\x80\x99eren er en violinformet el-bas med hul krop, der blev fremstillet f\xc3\xb8rste gang i 1956._NEWLINE_McCartney benyttede to venstreh\xc3\xa5ndede 500/1\xe2\x80\x99ere gennem det meste af tiden i Beatles; en 1961-model med pickup monteret ved halsen og en 1963-model med en yderligere pickup monteret t\xc3\xa6ttere ved sadlen. McCartney benyttede sin 1961-model indtil indspilningen af albummet With the Beatles i slutningen af 1963, hvor han fik sin anden 500/1\'er. McCartney anvendte 1963-modellen under n\xc3\xa6sten alle Beatles-koncerter. McCartnet benyttede fra 1965 en Rickenbacker bas til studieindspilninger, men brugte 1961-modellen til indspilningen af reklamefilmen for "Revolution" i 1968 og i dokumentarfilmen Let It Be i 1969. Under optagelserne af filmen blev 1961-modellen dog stj\xc3\xa5let, og McCartney benyttede derfor 1963-modellen i resten af filmen, herunder ved den ber\xc3\xb8mte koncert p\xc3\xa5 taget af Apple-bygningen. McCartney har siden benyttede sin 1963 H\xc3\xb6fner violinbas gennem det meste af sin solokarriere og benytter den fortsat i dag.'